VOLAR 


No tenim pas pretensió ni desig d'admirar el lector amb el relat de vols més o menys heroics o 
d'heroicitats dutes a terme des d'un avió. No. Volem, només, contar d'uns vols realitzats en avionetes sen¬ 
zilles, colomes blanques que en lloc de murmurar brunzen, i que se'n van vers els núvols altíssims amb 
una gràcia corprenedora, amb una majestat que us les fa admirables, amb una elegància que no podeu 
passar sense posar-les-hi amor bon punt les veieu i les sentiu, i us afollen d'estimació quan lieu anat amb 
elles a fer un passeig per la quietor dels aires. 

Ocells conduïts per homes senzills, planers, que no us parlen de valenties ni de perills, que no 
us contaran rareses inversemblants, però que s'enlairen, recorren l'espai, davallen, damunt d'aquells 
aparells blancs que duen noms com si talment fossin damisel·les, i que fa anys que compleixen llur comès 
sense una avaria, sense una imprudència, amb tanta seguretat com és possible demanar a unes màquines 
que sembla mentida que es sostinguin en l'aire si no és pels dos miracles: el de la perfecció en Ja cons 
trucció, i el dels mèrits dels homes qui les condueixen. 

Aquests homes els veureu i comprendreu amables, d'una catalanitat i d'uns entusiasmes tan grans 
que, per molt que els hagin lloat els qui abans que nosaltres els conegueren i amb ells s' envolaren at¬ 
mosfera amunt, no serà de més que insistim per tal que no resti ja ningú a casa nostra que no n'endivini 
les lloables activitats i no en sàpiga els talents, les meritòries gestes, la imponderable manera com us rela¬ 
ten de quina faisó han anat avançant per aquest camí que-sembla- totjust ara es comença d'obrir entre 
nosaltres, gràcies a l'abnegació, al sacrifici, a l'entusiasme d'ells; aquests homes que si avui els tenim 
per amics, vosaltres els hi tindreu demà si demà els tracteu; si avui els hem jutjat enginyosos, vos en 
con vencereu demà que hàgiu fet una ascensió i un descens en companyia d'un d'ells. Ah! i no espereu 
Sant Jaume, que és massa lluny; d'ací allà, encara hi ha dos diumenges per aprofitar, i les vigílies: setma¬ 
nes «angleses» però amb pessetes baixes en comptes de lliures altes...... 

La cosa fou així: hi hagué les festes mistralenques; el dilluns d'elles, aquell excel·lent amic 
nostre i de les nostres coses qui es diu Pere Francis i Ayrol havia de marxar precisament aquella tarda 
vers la seva terra rossellonesa. I un dels catalans qui s'honoren amb la seva amistat, En Ricard Carreres 
i Valls, el codescobridor de la catalanitat de Colom, convidà a Francis Ayrol i a nosaltres a fer uns vols. 
Tothom acceptà, sense demanar d'on li venia a l'il·lustre advocat això de volar, i pensant si potser seria 
de «perseguir» un Colom català; ell, però, ens féu confessió de que mai no havia anat en avió i que aquell 
dia rebria el bateig de l'aire amb el seu fill, Pilot de l'Aeròdrom Canudes —Canudes, Carreres, Xuclà, 
Foyé Hom anà al Prat: mes el temps era curt, i sols volà En Francis, el Català de Perpinyà; des¬ 
prés, l'imitaren En Cardona i En Creus, mentre l'altra gent anava a l'estació a acomiadar l'amic. L'histo¬ 
riador Carreres i Valls, aleshores, per tal de deixar totalment complert el convit, ens «comminà» a una 
nova visita i al bateig de l'aire els qui, com ell mateix, encara no l'haguessin rebut, visita que ara rela¬ 
tem, enc que nosaltres fóssim ja batejats i rebatejats aeriament. 

La senzillesa, la seguretat, la cura i control del funcionament i de les peces; la manera planera 
com us conten com ha anat creixent l'aeròdrom i us diuen el poc que cal per a fer-lo més gran, importan- 
tíssim sots el punt de vista d'entitat civil; l'amabilitat d'aquests herois de l'aire; el «Ford» que els porta 
i els duu i té pintades unes lletres que diuen «Spirit of Prat», i que diríeu desgavellat però fa la feina de 
transportar pilots i alumnes; tot contribuiria a encantar-vos. La vèrbola agradabilíssinia d'En Canudes, 
corrent, sense ditirambes, pràctica, amb demostracions d'hores de vol, de passatgers transportats, d'absèn¬ 
cia d'avaries i accidents; el seu entusiasme que esvaeix les lamentacions que pogués presentar per 1a. man¬ 
cança d'ajut ferm, fins ara; el seu optimisme que no l'atueix ni fent Ics comparacions amb altres menes 
d'esport no tan interessants, baix tots els punts de mira, com el de la navegació aèria; són consideracions 
que us porten a pensar que és indispensable que es facin o creïn beques per a alumnes aviadors, futurs 
Pilots Civils Catalans que, com els que ara hi ha, pocs i bons, sabran fer agradable no sols el volar per 
damunt de muntanyes i mars mes també el passar estones en l'aeròdrom, en conversa corrent, sense exa¬ 
geracions de valenties que sovint sols són en la imaginació del contista, amb entusiasme, però, que els 
haurà vingut del mestratge que els actuals Pilots Civils Catalans els hauran sabut donar. 

I així fou com nosaltres ens oferirem a demanar en nom de la Unió Catalanista als Catalans 
d'Amèrica que institueixin una beca de Pilot Aviador Civil Català, ço que ja hem fet en aquests moments 
i que tenim esperança que reeixirà. Constituirà, la creació d'aquesta beca, un estímul per als nostres 
Ajuntaments i Diputacions, per als nostres particulars milionaris. I serà un record d'aquesta diada en què, 
invitats per l'historiador Ricard Carreres i Valls, férem vols per damunt la ciutat, demés d'ell, i en les 
avionetes «madrilenya» i «Montserrat», pilotades per En Canudes i En Carreres, els companys Jaume 
Aiguader i Miró, Antoni Carbonell, Isidre Casals, Josep Castanyer, Abelard Quer, tots els quals reberen 
el bateig, i el sotasignat que acceptava amb gust la confirmació d'aquest goig superior al que propor¬ 
cionen els esports hípics, ciclistics, automobilístics, i que nosaltres sols li trobem comparació, enc que 
en sentit diametralment oposat, en el de la natació. 

juliol, 930 Vicens A. Ballester. 





